Amerikaanse vrou in Kampsbaai-hotel vermoorKampsbaai Die polisie in die Wes-Kaap ondersoek ŉ saak van moord nadat ŉ Amerikaanse vrou se lyk in ŉ hotel in Kampsbaai gevind is. Konst. Noloyiso Rwexana, woordvoerder van die polisie, het aan Maroela Media gesê hulle is Woensdag omstreeks 15:00 oor die voorval in Chilworthweg ingelig. Die slagoffer was ŉ 39-jarige vrou. Volgens Rwexana is ŉ 41-jarige verdagte dieselfde dag in hegtenis geneem. Die verdagte sal na verwagting vandag in die Kaapstad-landdroshof verskyn. EWN berig die oorledene was ŉ Amerikaanse toeris. Daar word intussen ook aangevoer dat die verdagte ook ’n buitelander is. Rwexana wou egter geen bewerings bevestig nie. “Die ondersoek is in ŉ baie sensitiewe stadium en ons kan nie verder uitbrei oor die saak nie.”